Broj: 711-I-756-P-168/22-02-19

Zagreb, 09. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev** **Danijela Štule, pročelnika Grada Ploče, za davanjem očitovanja,** na 163. sjednici održanoj dana 09. ožujka 2022.g. daje sljedeće

**OČITOVANJE**

1. **Sukladno članku 23. stavku 1. ZSSI-a, zamjenik gradonačelnika Grada Ploče kao obveznik ZSSI-a ne smije prije proteka 18 mjeseci od prestanka obnašanja dužnosti prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost bilo u poslovnom odnosu ili je nad istom obavljao nadzorne funkcije.**
2. **Povjerenstvo ukazuje podnositelju zahtjeva da sukladno članku 23. stavku 6. ZSSI-a obveznik može zatražiti prethodnu suglasnost za imenovanje ili izbor na upravljačku funkciju u pravnoj osobi iz točke I. izreke i prije proteka 18 mjeseci.**

Obrazloženje

Zahtjev za davanjem očitovanja Povjerenstva podnio je Danijel Štula, pročelnik Grada Ploče. U Povjerenstvu zahtjev je zaprimljen 04. ožujka 2022. pod poslovnim brojem 711-U-3415-P-168/22-01-4, povodom kojeg se vodi predmet broj P-168/22.

Člankom 3. stavkom 1. podstavkom 34. ZSSI-a propisano je da su župan, gradonačelnik, općinski načelnik te njihovi zamjenici obveznici ZSSI-a.

 Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositelj navodi da nakon održavanja lokalnih izbora u svibnju 2021. godine i objave Konačnih rezultata izbora za gradonačelnika i zamjenika gradonačelnika Grada Ploča, KLASA: 013-01/21- 01/002, URBROJ: 2165-03-21-13 od 20. svibnja 2021. godine, konačnih dana 20. svibnja 2021. godine, dotadašnji zamjenik gradonačelnika nije izabran za gradonačelnika ni zamjenika gradonačelnika. Izborom gradonačelnika, njegovog zamjenika te stupanjem na dužnost prvog radnog dana koji slijedi danu objave konačnih rezultata izbora, tj. dana 21. svibnja 2021. godine, prestao je mandat/dužnost dotadašnjem zamjeniku gradonačelnika Grada Ploča. Podnositelj navodi da je u vrijeme kada je zamjeniku gradonačelnika Grada Ploča prestao mandat na snazi bio stari Zakon o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), kojim je u članku 20. stavku 1. i 2. bilo propisano sljedeće:

1) Dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

2) Pravna osoba iz stavka 1. ovog članka ne smije imenovati ili izabrati na dužnost dužnosnika ili s njim sklopiti ugovor kojim dužnosnik stupa u radni odnos u roku od jedne godine od prestanka dužnosti protivno odredbama ovog članka.

Iznimno, stavkom 4. istog članka starog Zakona bilo je propisano sljedeće:

4) U slučaju iz stavka 1. ovog članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Nadalje, podnositelj navodi da je u međuvremenu, iako još nije prošla jedna godina od dana prestanka obnašanja dužnosti, stupio na snagu novi ZSSI kojim je u članku 23. stavku l. propisano sljedeće:

1) Obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti. A da je iznimno, stavkom 6. istog članka novog Zakona je propisano sljedeće:

6) U slučaju iz stavaka 1. i 2. ovoga članka, Povjerenstvo će obvezniku dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

Slijedom svega navedenog, podnositelj postavlja upit može li bivši zamjenik gradonačelnika Grada Ploča kao obveznik Zakona, biti imenovan za direktora trgovačkog društva čiji je osnivač i 100% vlasnik Grad Ploče nakon proteka roka od jedne godine od dana prestanka obnašanja dužnosti zamjenika gradonačelnika ili nakon 18 mjeseci kako je propisano odredbama novoga Zakona.

Sukladno članku 22. stavku 2. ZSSI-a, obveze iz članka 18. toga Zakona, koje se između ostalog odnose na zabranu članstva u upravi trgovačkog društva kao i obavljanje poslova upravljanja poslovnim subjektom, primjenjuju se na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Člankom 23. ZSSI-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Stavkom 6. istog članka ZSSI-a propisano je da u slučaju iz stavaka 1. i 2. ovoga članka, Povjerenstvo će obvezniku dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

Člankom 5. stavkom 4. ZSSI-a propisano je da se poslovni odnos odnosi na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

Nadalje, Povjerenstvo ističe kako je ranijim Zakonom o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11) koji je bio na snazi u trenutku prestanka mandata obveznika člankom 14. bilo propisano da dužnosnici ne mogu biti članovi upravnih tijela i nadzornih odbora trgovačkih društava niti obavljati poslove upravljanja poslovnim subjektom.

Člankom 20. stavkom 3. ZSSI/11-a bilo je propisano da obveze koje za dužnosnika proizlaze iz članka 14. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo ističe kako je člankom 60. ZSSI-a propisano da se postupci započeti prije stupanja na snagu ZSSI-a dovršavaju prema odredbama ZSSI/11-a.

Slijedom navedenog, na obveznika se primjenjuju odredbe novog ZSSI-a budući da se upit odnosi na situaciju mogućeg imenovanja za direktora trgovačkog društva nakon donošenja novog ZSSI-a te se na istoga primjenjuju odredbe tog Zakona., a ne ZSSI/11-a, koji je bio na snazi u trenutku prestanka obnašanja dužnosti zamjenika gradonačelnika.

Povjerenstvo je dana 8. ožujka 2022.g. zatražilo dopunu zahtjeva za očitovanjem u kojem je zatražen podatak je li trgovačko društvo u kojem obveznik ima namjeru obnašanja funkcije direktora tijekom njegova mandata poslovalo s Gradom Ploče.

Podnositelj zahtjeva je dostavio sažeti pregled poslovnih odnosa između trgovačkog društva i Grada Ploče iz kojeg je razvidno da je između trgovačkog društva i Grada Ploče postojao niz kontinuiranih poslovnih odnosa kao što su: Ugovori o održavanju javnih površina na području Grada Ploče, sanacija divljih odlagališta, Ugovor o upravljanju odlagalištem otpada Lovranik i Ugovor o korištenju i upravljanju tržnicama Grada Ploče. Podnositelj je istaknuo i kako obveznik nije sudjelovao u sklapanju navedenih ugovora u ime Grada Ploče.

U ovoj se situaciji ne primjenjuje ograničenje iz odredba članka 22. stavka 2. ZSSI-a, s obzirom da zamjenik gradonačelnika ima pravo na naknadu plaće tijekom razdoblja od šest mjeseci od dana prestanka obnašanja navedene dužnosti.

Međutim, zamjenik gradonačelnika Grada Ploče, kao obveznik ZSSI-a, ne smije prije proteka 18 mjeseci od prestanka obnašanja dužnosti prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bilo u poslovnom odnosu.

Povjerenstvo ukazuje podnositelju zahtjeva da sukladno članku 23. stavku 6. ZSSI-a može zatražiti od Povjerenstva prethodnu suglasnost za imenovanje ili izbor na upravljačku funkciju u pravnoj osobi s kojom je tijelo vlasti u kojem je obnašao dužnost imalo poslovne odnose. Ukoliko Povjerenstvo iz okolnosti konkretnog slučaja utvrdi da ne postoji sukob interesa, podnositelj zahtjeva će i prije isteka vremena od 18 mjeseci moći prihvatiti imenovanje na upravljačku funkciju u toj pravnoj osobi.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana